UDTALELSE FRA KOMMISSIONEN

om udkastet til Rådets afgørelse om revision af Det Økonomiske og Finansielle Udvalgs vedtægter

I henhold til artikel 242 i traktaten om Den Europæiske Unions funktionsmåde skal Rådet efter modtagelse af Kommissionens udtalelse udfærdige vedtægterne for udvalgene. I et brev dateret den 1. marts 2012 udbad Rådet sig Kommissionens holdning til en revision af vedtægterne for Det Økonomiske og Finansielle Udvalg (EFC), som i øjeblikket er fastsat i Rådets afgørelse 2003/476/EF af 18. juni 2003.

Den foreslåede revision har som mål at imødekomme nogle af de beslutninger vedrørende styringen af euroområdet, som blev truffet den 26. oktober 2011 af stats- og regeringscheferne i de medlemsstater, der har euroen som valuta. Stats- og regeringscheferne erklærede navnlig at:

– Eurogruppens Arbejdsgruppe (dvs. det forberedende organ, der er nævnt i Eurogruppens Protokol nr. 14, artikel 1, og som består af repræsentanter for finansministrene i de medlemsstater, der har euroen som valuta, og for Kommissionen) bør ledes af en formand på fuld tid

– formanden for Eurogruppens Arbejdsgruppe (EWG) og formanden for EFC skal i princippet vælges samtidigt

– de eksisterende administrative strukturer (dvs. Rådets Generalsekretariat og EFC's sekretariat) styrkes, og deres samarbejde koordineres for at yde passende støtte til formanden for eurotopmødet og formanden for Eurogruppen under vejledning af formanden for EFC/EWG.

Som det er nu, er det fastsat i EFC's vedtægter, at udvalgets formand skal vælges blandt de udvalgsmedlemmer, der repræsenterer de nationale administrationer. Da en fuldtidsformand for EWG ikke længere vil være embedsmand i en national administration men ansat i EU-institutionerne, umuliggør førnævnte bestemmelse, at en fuldtidsformand for EWG vælges som formand for EFC. Det foreslås derfor, at EFC's vedtægter revideres, så dette bliver muligt. Følgende ændringer vil bl.a. blive indført:

– Artikel 1 og 2 ændres for at tage højde for, at traktaten om Den Europæiske Unions funktionsmåde er trådt i kraft

– Artikel 4 ændres for at præcisere, at udvalget træder sammen under ledelse af formanden

– Artikel 6 ændres, så EWG's formand kan vælges til formand for EFC

– Artikel 7 ændres, så EWG's formand kan vælges til næstformand for EFC, medmindre vedkommende allerede er formand for EFC

– Artikel 7 fastslår ligeledes, at EWG's formand, hvis vedkommende ikke allerede er formand for EFC, skal deltage i EFC's møder, medmindre EFC bestemmer andet.

Kommissionen finder, at den foreslåede revision er passende. Revisionen iværksætter på passende vis stats- og regeringschefernes ovennævnte beslutninger. Et delt formandskab vil, i kraft af det tætte bånd mellem de to udvalg, bidrage til et effektivt samarbejde mellem EFC og EWG. Derudover vil stillingens varige karakter gavne EFC, i og med at formanden bliver fritaget for sine opgaver i den nationale administration. Revisionen vil alt i alt styrke rammerne for den økonomiske styring i EU. Revisionen har ingen betydning for Kommissionens rolle i udvalget. Det skal bemærkes, at den foreslåede revision tager forbehold for Rådets afgørelse af 21. december 1998 om de nærmere bestemmelser for sammensætningen af Det Økonomiske og Finansielle Udvalg (98/743/EF).

Samtidig finder Kommissionen, at der er behov for, at Rådet benytter sig af muligheden for at foretage to tekniske korrektioner i udkastet til de reviderede vedtægter:

– I artikel 1 nævnes traktaten om Den Europæiske Unions funktionsmåde (i stedet for EF-traktaten)

"Det Økonomiske og Finansielle Udvalg ("udvalget") varetager de opgaver, der er omhandlet i artikel 134, stk. 2 og 4, i traktaten om Den Europæiske Unions Funktionsmåde"

– I artikel 3 anvendes "Unionen" (ikke "Fællesskabet")

"Udvalgets medlemmer og suppleanter varetager deres opgaver ud fra Unionens almene interesser".

Kommissionen afgiver hermed en positiv udtalelse om den foreslåede afgørelse om revision af Det Økonomiske og Finansielle Udvalgs vedtægter.